ที่ประชุมสภาผู้แทนราษฎร เลือกนายสุชาติ ตันเจริญ เป็นรองประธานสภาผู้แทนราษฎรคนที่ 1 และนายศุภชัย โพธิ์สุ เป็นรองประธานสภาผู้แทนราษฎรคนที่ 2
ที่ประชุมสภาผู้แทนราษฎร เลือก นายสุชาติ ตันเจริญ เป็นรองประธานสภาผู้แทนราษฎรคนที่ 1 และนายศุภชัย โพธิ์สุ เป็นรองประธานสภาผู้แทนราษฎรคนที่ 2ตลอดทั้งวันของการเลือกรองประธานสภาผู้แทนราษฎร คนที่ 1 และรองประธานสภาผู้แทนราษฎรคนที่ 2 ที่หอประชุมใหญ่ อาคาร 9 ชั้น 2 บริษัท ทีโอที จำกัด ถนนแจ้งวัฒนะ มีนายชัย ชิดชอบ ทำหน้าที่ประธานการประชุมชั่วคราว โดยตั้งแต่เริ่มการประชุมช่วงเช้า เกิดความวุ่นวายขึ้น เนื่องจากมีการพาดพิงและการตอบโต้กันไปมาจากสมาชิกฝ่ายที่เห็นด้วยและไม่เห็นด้วย เรื่องของการแสดงวิสัยทัศน์ของผู้ถูกเสนอชื่อชิงตำแหน่งรองประธานสภาผู้แทนราษฎรคนที่ 1 จำนวน 2 คน คือ นายสุชาติ ตันเจริญ ส.ส.จากพรรคพลังประชารัฐ และนางสาวเยาวลักษณ์ วงษ์ประภารัตน์ ส.ส.จากพรรคอนาคตใหม่ จนนำไปสู่การพักประชุมชั่วคราว 5 นาที ก่อนกลับมาประชุมกันอีกครั้ง ซึ่งประธานสภาฯ ได้แจ้งต่อที่ประชุม ว่าไม่สามารถให้ผู้ถูกเสนอชื่อเป็นรองประธานสภาฯ แสดงวิสัยทัศน์ได้ เพราะไม่ได้กำหนดไว้ในข้อบังคับการประชุม สมาชิกจึงเริ่มดำเนินการเลือกรองประธานสภาฯ คนที่ 1 ต่อด้วยวิธีลงคะแนนลับ และตรวจนับคะแนนใช้เวลากว่า 2 ชั่วโมง ผลปรากฎว่า ที่ประชุมมีมติเลือก นายสุชาติ ตันเจริญ ส.ส.จากพรรคพลังประชารัฐ เป็นรองประธานสภาผู้แทนราษฎรคนที่ 1 ด้วยคะแนนเสียง 248 ต่อ 246 เสียง ก่อนสั่งพักการประชุมอีก 1 ชั่วโมงจากนั้นเวลา 14.00 น. เข้าสู่วาระการเลือกรองประธานสภาผู้แทนราษฎรคนที่ 2 มีการเสนอชื่อ นายศุภชัย โพธิ์สุ ส.ส.จากพรรคภูมิใจไทย และนายประสงค์ บูรณ์พงศ์ ส.ส.จากพรรคเสรีรวมไทย จึงต้องดำเนินการด้วยวิธีการลงคะแนนลับตามข้อบังคับการประชุมสภาผู้แทนราษฎร พ.ศ. 2551 หลังลงคะแนนเสร็จสิ้น ก็เกิดความวุ่นวายระหว่างการตรวจนับคะแนนอีกครั้ง เมื่อ ส.ส.พรรคเพื่อไทย ทักท้วงการนับคะแนนที่ระบุว่าไม่ชัดเจน รวมถึงทักท้วงสมาชิกที่ถ่ายรูปบัตรลงคะแนน ซึ่งอาจถูกตีความว่าการลงคะแนนไม่เป็นความลับ และอาจมีบางพรรคนำไปตรวจสอบภายหลังว่ามีการลงคะแนนให้จริงหรือไม่ ซึ่งนายชัย ชิดชอบ ประธานในที่ประชุม วินิจฉัยว่าการนับคะแนนเป็นไปตามข้อบังคับการประชุมแล้ว จึงเดินหน้านับคะแนนต่อจนในที่สุด ที่ประชุมเลือก นายศุภชัย โพธิ์สุ เป็นรองประธานสภาผู้แทนราษฎรคนที่ 2 ด้วยคะแนน 256 เสียงต่อ 239 เสียง จากนั้น ประธานสภาฯ ได้สั่งปิดการประชุมเวลา 17.43 น.ทั้งนี้ ระหว่างการประชุมหลังจากเลือกรองประธานสภาผู้แทนราษฎรคนที่ 1 เสร็จแล้ว นายชัย ชิดชอบ ประธานในที่ประชุม ขอให้สมาชิกลุกขึ้นยืนสงบนิ่งเป็นเวลา 1 นาที เพื่อแสดงความอาลัยต่อการ อสัญกรรมของพลเอกเปรม ติณสูลานนท์ ประธานองคมนตรีและรัฐบุรุษ